- શ્રીકૃષ્ણને મામા કંસે મથુરા બોલાવ્યા હતા. આકાશવાણી પ્રમાણે શ્રીકૃષ્ણ જ કંસનો સંહાર કરશે. તેથી શ્રીકૃષ્ણને મથુરામાં બોલાવવાનું કપટ કંસ મામાએ ગોઠવી એક સુંદર-આકર્ષક રથ ગોકુળમાં તેમને લેવા મોકલ્યો. શ્રીકૃષ્ણ પરિસ્થિતિને પામી ગયા. ભગવાન બાળશ્રીકૃષ્ણે તેમના મોટાભાઈ બળદેવજી તથા બહેન સુભદ્રાને લઈ આ રથમાં બેસી મથુરા તરફ પ્રયાણ કર્યું. તેમની રથયાત્રા જોવા ગોકુળ-મથુરા તથા વૃંદાવનનાં ગોપ-ગોપીઓ ઊમટી પડ્યાં. ભગવાન શ્રીકૃષ્ણ મથુરા આવી મામાશ્રી કંસનો સંહાર કરે છે. તેથી ચારેબાજુ ભગવાન શ્રીકૃષ્ણનો જયજયકાર થાય છે. લોકોની લાગણીને ધ્યાનમાં રાખી ત્રણે ભાઈ-બહેન રથમાં આરૂઢ થઈ રથયાત્રામાં બેસી મથુરાનગરીમાં સર્વેને દર્શન આપે છે. ત્યારથી રથયાત્રાની શરૂઆત થઈ હોવાની ધર્મકથા છે.